3
Ch'aquiska maquiyoj runa
1 Jesús ujtawan sinagoga wasiman yaycorkan. Chaypitaj uj ch'aquiska maquiyoj runa carkan. 2 Jesusta khawachcarkancu, “¿Samana p'unchaypi alliyachenkachu, manachu?” nispa, chayman jina juchachanancupaj. 3 Jesús ch'aquiska maquiyoj runata nerkan:
—Jatariy, chaupipi sayaycuy —nispa.
4 Taporkantaj ujcunata:
—¿Imacajtataj ruwana samana p'unchaypi: allin cajtachu icha mana allin cajtachu? ¿Alliyachinachu icha jinallachu wañupunan?
Paycunataj ch'inlla carkancu. 5 Jinataj Jesuska phiñaska paycunata khawarkan, llaquiskataj chay rumi sonko runacuna mana entendiyta munaskancumanta. Ch'aquiska maquiyoj runatataj nerkan:
—Maquiyquita jaywariy —nispa.
Maquinta jaywarejtintaj, alliyaska caporkan. 6 Chaymanta fariseocuna llojsipuspa, Herodespaj partidonpi cajcunawan yachachinacorkancu Jesusta imaynata wañuchinancupaj.
Achqha runa kocha cantopi
7 Galileamanta achqha runa katejtincu, Jesús discipuloncunawan puriporkan Galilea kocha cantoman. 8 Jesuspaj athun milagrocuna ruwaskanta yachaspa, achqhayoj khawaj jamorkancu Judeamanta, Jerusalenmanta, Idumeamanta, Tiromanta, Sidonmanta, inti llojsimuy mayu lado Jordanmantawan. 9 Chayraycu Jesús discipuloncunata nerkan:
—Uj boteta waquichiychis, cay achqha runa mana mat'iycamunawancupaj —nispa.
10 Jesús achqhayojta alliyacherkan; chayraycu tucuy onkoskacuna chimpaycorkancu payta llanqhaycunancupaj.
11 Sajra espiritucuna Jesusta ricuspa, ñaupakenpi konkoriycuspa wajach'acorkancu:
—¡Kan Diospaj Churin canqui! —nispa.
12 Jesustaj sajra espiritucunata c'amerkan mana jinata parlanancupaj tucuynincupaj ñaupakenpi.
Jesús chunca iscayniyojta ajllan apostolnincunapaj
13 Jesús lomaman llojsispa, picunatachus apostolninpaj munarkan chaycunata wajarkan ajllananpaj. Paywan tantaycucojtincu, 14 chunca iscayniyojta ajllarkan paywan canancupaj, evangeliota willarajta cachananpaj. Chaycunaman suticharkan apostolta. 15 Atiyninta korkan sajra espiritucunata katerkonancupaj. 16 Caycunaka cancu chay chunca iscayniyoj: Simón, Pedro niska; 17 Zebedeopaj churincuna Santiago Juanpiwan, paycunata Boanerges nispa suticharkan, (niyta munan: “Rayo Suenaypaj Churincuna”); 18 Andrés, Felipe, Bartolomé, Mateo, Tomás, Alfeopaj churin Santiago, Tadeo, cananista partidomanta Simón, 19 Jesusta vendiycoj Judas Iscariotepiwan.
Jesusta juchachancu “sajra espirituyoj” nispa
20 Jesús discipuloncunapiwan uj wasiman puriporkancu. Ujtawan achqha runa tantaycucamorkancu. Chayraycutaj ni miqhuytapas aterkancuchu. 21 Jesuspaj parientencunataj ima pasachcaskanta yachaytawan, Jesusta pusapoj jamorkancu, locoyapuskanta pensaspa.
22 Leymanta yachachejcuna Jerusalenmanta jamuspa Jesusmanta nerkancu: “Beelzebú niska supay, sajra espiritucunapaj jefen, cay runamanka atiyninta kon, waj sajra espiritucunata katerkonanpaj” nispa.
23 Jesús paycunata wajarkan, uj ejemplowan entendichinanpaj: “¿Imaynatataj supay Satanasri quiquin supay Satanasta katerkonman? 24 Uj nacionpi caj runacuna uj ujcuna contra achqhaman partiska cajtincoka, chay nacionka mana astaqui canmanchu. 25 Ajinallatataj uj wasipi familiantin chejninacuspaka, mana astaqui junto cancumanchu. 26 Ajinallatataj supay Satanaspas iscayman tucunman chayka, mana atiynin canmanchu, tucucapunman.
27 “Ni pipas uj callpayoj runapaj wasinman yaycunmanchu cajnincunata kechunanpaj, mana payta ñaupajta wataycuspaka. Chaymantaraj cajnincunata kechuyta atinman.
28 “Segurayquichis, Dios runataka perdonanman tucuy juchanmanta mana allin niskancunamantawan. 29 Chaywanpas Santo Espíritu contra parlajtaka ni jayc'aj perdonankachu, manachayri wiñaypaj castigaska canka.”
30 Ajinata Jesús nerkan, imaraycuchus paycuna nerkancu Jesusta sajra espirituyoj nispa.
Jesuspaj maman waukencunapiwan
31 Jesuspaj maman waukencunapiwan jawallaman chayamuspa, Jesusta wajacherkancu. 32 Jesuspaj muyuntinpi tiyarachcajcunataj willarkancu:
—Mamayqui waukeyquicunapiwan jawapi cachcancu, masc'achcasunquichis.
33 Jesustaj contestarkan:
—¿Picunataj cancu mamay waukeycunari?
34 Paypaj muyuntinpi tiyarachcajcunata khawarispataj nerkan:
—Mamayka waukeycunapas caycunami. 35 Pillapas Diospaj munayninta ruwajlla waukey, panay, mamaypas.