14
Juan Bautista wañupun
1 Chay quiquin tiempopi, Galileapi gobernaj Herodes Jesusmanta parlajta uyarerkan. 2 Sirvejnincunata nerkan: “Chayka Juan Bautista, causarimun. Chayraycu chay jina atiyniyojka, milagrocunata ruwananpaj.”
3 Ñaupajña Herodeska Juanta jap'icherkan. Cadenawan wataycuchispataj, carcelman wisk'aycucherkan wauken Felipepaj warmin Herodiasraycu. 4 Juan Herodesman: “Waukeyquipaj warminwan mana tiyaycuyta atinquichu” niska.
5 Chayraycu Herodeska Juanta wañuchiyta munarkan. Chaywanpas runacunata manchacorkan, imaraycuchus tucuy runa creerkancu Juanka Diosmanta parlaskanta. 6 Herodespaj p'unchayninpitaj Herodiaspaj ususin tusorkan tucuy invitaskacunapaj ñaupakenpi, chaytaj Herodesman sinchi sumaj yuyacorkan. 7 Chayraycu Herodeska juramentowan prometicorkan imatapas mañajtin konanpaj. 8 Sipastaj mamanpaj yuyaychaskan caspa, Herodesman nerkan:
—Juan Bautistapaj umanta uj platopi koway.
9 Gobernaj Herodestaj llaquicorkan. Chaywanpas invitaskancunapaj ñaupakenpi juramentowan prometicuskanraycu, mandarkan konancupaj. 10 Mandarkan carcelpi Juan Bautistapaj umanta cuchokanancupaj. 11 Uj platopi apaspataj, sipasman korkancu, paytaj mamanman korkan.
12 Juanpaj discipuloncunataj chayarkancu. Cuerponta apapuspataj, p'ampamporkancu. Chay pasaymantataj Jesusman willamorkancu.
Jesús miqhunata kon phichka waranka runacunaman
13 Jesustaj chayta uyarispa, chaymanta waj lugarman botepi sapallan puriporkan. Runacunataj chayta yacharkospa, llajtacunamanta llojsispa, chaquipi purerkancu. 14 Jesús botemanta llojsichcaspa, achqha runacunata ricorkan. Qhuyapayaspa, onkoskacunata alliyacherkan. 15 Ch'isiyaycuytataj discipuloncuna chimpaycuspa nerkancu:
—Ch'isiña, caytaj ch'usaj lugar. Runacunata cachapullayña, estanciacunapi miqhunata ranticunancupaj.
16 Jesustaj paycunaman nerkan:
—Mana puripunancuchu; kancuna miqhunata koychis.
17 Paycunataj nerkancu:
—Mana nokaycupaj canchu, manachayri phichka t'antalla iscay challwallapiwan.
18 Jesús paycunata nerkan:
—Cayman apamuychis.
19 Mandarkantaj runacunata pasto patapi tiyaranancupaj. Phichka t'antata iscay challwatawan maquinpi jap'iycuspa, janaj pachata khawarerkan. Diosman graciasta kospa, t'antacunata parterkan. Discipuloncunaman jaywarkan, paycunataj runacunaman jaywararkancu. 20 Tucuynincu miqhorkancu sajsanancucama, puchorkanraj canpas. Chaytataj okharerkancu chunca iscayniyoj canasta junt'ataraj. 21 Miqhojcunaka phichka waranka jina kharicuna carkancu, warmicunata mana yupaspa ni wawacunatapas.
Jesús unu patanta purin
22 Chaymanta Jesús discipuloncunata boteman yaycucherkan, ñaupajta pasanancupaj kocha chimpaman, chaycamataj payka runacunata cachapuchcarkan. 23 Cacharpayaspataj, Jesús lomaman llojsiporkan sapan oracionta ruwaj. Ch'isiyaycojtintaj chaypi sapan cachcarkan. 24 Chaycamataj botepi discipuloncuna kocha chaupitaña purichcarkancu. Oladacuna boteta bajtachcarkancu; paycuna contra wayrarkan. 25 Pakariyamuytataj Jesús paycuna ladoman kocha patanta jamuchcarkan. 26 Discipuloncuna kocha patanta jamojta ricuspa, mancharicorkancu. Wajach'acorkancutaj manchacuymanta:
—¡Uj cucuchi! —nispa.
27 Jesús paycunaman parlapayarkan, nispa:
—¡Callpachacuychis! Noka cani, ama manchacuychischu.
28 Pedrotaj contestarkan:
—Señor, kan canqui chayka, niway cay kocha patanta kanman jamunaypaj.
29 Jesustaj nerkan:
—Jamuy —nispa.
Pedrotaj botemanta urakaspa, kocha patanta Jesusman puriyta kallarerkan. 30 Sinchi wayrata reparaspa, mancharicorkan. Unuman ña chincaycapuchcaspataj, wajach'acuyta kallarerkan:
—¡Señor, salvaway! —nispa.
31 Chaypacha Jesús maquinmanta jap'ispa, payta nerkan:
—¡Pisi creeyniyoj! ¿Imaraycutaj iscayrayanqui?
32 Boteman yaycupojtincu, wayra thaniporkan. 33 Botepi cajcunataj Jesuspaj ñaupakenpi konkoriycuspa payta nerkancu:
—¡Ciertopuni kan canqui Diospaj Churin!
Genesaretpi Jesús onkoskacunata alliyachin
34 Kocha chimpaman pasaspa, Genesaretman chayarkancu. 35 Chay lugarniyojcunataj Jesusta rejserkorkancu, tucuy chay lugarpitaj yachacorkan. Chayraycu tucuy onkoskacunata payman apamorkancu. 36 Jesustataj rogarkancu p'achanpaj cantollantapas onkoskacuna llanqharinancupaj. Tucuy llanqharejcunataj alliyachiska carkancu.