7
Jesuspaj waukencuna
1 Chay pasayta, Jesús Galileanejpi purichcarkan. Judeanejpi manaña cayta munarkanchu, imaraycuchus chaypi judiocuna wañuchinancupaj masc'achcarkancu. 2 Judiocunapaj Ramara Ruwana fiestancu kayllachamuchcarkanña. 3 Jesusmantaj waukencuna nerkancu:
—Puripuy caymanta Judeaman, jakaypi cachcaj katejniyquicunapas ruwaskayquita ricunancupaj. 4 Pillapas rejsichicuyta munaspaka, mana imatapas pacallapi ruwanchu. Caycunata ruwaspaka, tucuy runapaj ñaupakenpi ruway.
5 Chayta nerkancu, imaraycuchus ni waukencunapas paypi creerkancuchu. 6 Jesús nerkan:
—Nokapaj rejsichina p'unchayniy manaraj chayamuwanchu. Kancunapajka ima p'unchaypas allillan. 7 Cay pachamanta cajcunaka kancunata mana chejnisunquichismanchu; nokacajtaka chejniwancu, mana allin ruwaskancuta sut'inchaskayraycu. 8 Kancuna fiestaman puriychis. Noka manaraj purisajchu, imaraycuchus manaraj p'unchayniy chayamunrajchu.
9 Chayta nispa, Galileapi quedacorkan.
Jesús Ramara Ruwana fiestapi
10 Waukencuna puripojtincu, Jesús fiestaman pacallamanta purillarkantaj, runacunaman mana ricuchicuspa. 11 Judiocuna fiestapi Jesusta masc'achcarkancu nispa:
—¿Maypitaj chay runa cachcanman?
12 Runacuna uqhupi sinchita Jesusmanta parlarkancu. Ujcunaka nerkancu: “Sumaj runa.” Waquincunataj nerkancu: “Mana allinchu, runacunata engañan” nispa.
13 Manataj ni pipas Jesusmanta sut'ita parlajchu, judiocunapaj jefencunata manchacuskancuraycu.
14 Chaupi fiestapi Jesús temploman yaycuspa, yachacherkan. 15 Judiocuna muspharaspa, nerkancu:
—¿Imaynatataj cay runa tucuy imata yachan, mana estudiaspari?
16 Jesús contestarkan:
—Yachachiskayka mana nokallamantachu, manachayri jakay cachamuwajniymanta. 17 Maykenpas Diospaj munayninta ruwayta munanman chayka, yachachiskayta rejsinman Diosmantachus chayri nokallamantachus chayta. 18 Pipas payllamanta parlajka, runa alabananpaj ruwan. Cachamojninta alabajka verdadta nin, paypitaj ni ima llullapas canchu.
19 “¿Manachu kancunaman Moisés leyta korkasunquichis? Chaywanpas ni mayken casucunquichischu. ¿Imaraycutaj wañuchiyta munawanquichis?”
20 Runacuna contestarkancu:
—¡Sajra espirituyoj canqui! ¿Pitaj wañuchiyta munasunquiri?
21 Jesús paycunaman nerkan:
—Samana p'unchaypi uj milagrota ruwajtiy, tucuyniyquichis muspharanquichis. 22 Moisés leyta korkasunquichis circuncidanapaj. (Mana Moisesllamantachu carkan, manachayri ñaupaj abueloyquichiscunamanta.) Kancuna uj khari wawata circuncidanquichis samana p'unchay cachcajtinpas. 23 Niyquichis, Moisespaj leyninta junt'anayquichispaj circuncidanquichis samana p'unchay cachcajtinpas chhicari, ¿imaraycutaj phiñacunquichis samana p'unchaypi uj runapaj cuerponta alliyachiskaymanta? 24 Ama rijch'acuynillanman jina juzgaychischu, manachayri allin yuyaywan juzgaychis.
Jesús maymanta jamuska
25 Waquin Jerusalenpi cajcuna nerkancu:
—¿Manachu cayri wañuchinancupaj masc'achcarkancu chayri? 26 Khawariychis, tucuypaj ricunanta parlachcan, nitaj pipas imatapas ninchu. ¿Autoridadcunachu creepuncuña cay runa Cristo caskanta? 27 Nokanchis yachanchis maymanta cay jamuskanta. Cristo jamojtenka, ni pipas yachankachu maymanta jamuskanta.
28 Jesús templopi yachachichcaspa chayta uyarerkan. Alto vozwantaj nerkan:
—¡Ajinaka nokata kancuna rejsiwanquichis, maymanta jamuskaytapas yachanquichis! Manataj nokallamantachu jamuni, manachayri uj cachamuwan. Payka confiacunapaj, paytataj mana rejsinquichischu. 29 Nokacajka rejsini, imaraycuchus paymanta jamuni, paytaj cachamuwan.
30 Chhicari Jesusta presota jap'iyta munarkancu. Manataj pipas aterkanchu, manaraj payta jap'ina p'unchay chayamuskanraycu. 31 Achqhayoj paypi creerkancu, nerkancutaj:
—Cristo jamuspari, ¿astawanchu milagrota ruwanman cay runamanta nejtinri?
Jesusta jap'iyta munancu
32 Fariseocuna uyarerkancu runacuna Jesusmanta niskancuta. Paycunataj sacerdotecunapaj jefencunapiwan templo guardiajcunata cacharkancu Jesusta presota jap'inancupaj. 33 Jesustaj nerkan:
—Pisi tiempolla kancunawan casaj. Chaymanta cutipusaj cachamuwajniypajman. 34 Kancuna masc'awanquichis, nitaj tariwanquichischu, imaraycuchus maypichus casaj chayman mana jamuyta atinquichischu.
35 Judiocunataj tapunacorkancu:
—¿Maymantaj cay runa purenka, nokanchis payta mana tarinanchispajri? ¿Waj llajtacunapi t'acaska tiyaj judiocunamanchu purenka, waj diosniyojcunatachu yachachimonka? 36 ¿Ima niytataj munan: ‘Masc'awanquichis, nitaj tariwanquichischu, imaraycuchus maypichus casaj chayman mana jamuyta atinquichischu’ nispa?
Causay unu
37 Fiesta tucucuy p'unchaycaj astawan importante carkan. Chay p'unchay Jesús sayaycuspa, alto vozwan nerkan:
—Pipas unumanta ch'aquichicojka nokaman jamuchun, ujyachuntaj. 38 Escritura nin: Nokapi creejpajka, sonkonmanta causay unu phawanka mayu jina.
39 Chaywan Jesuska niyta munarkan paypi creejcunaka Santo Espirituta jap'ekanancuta. Manaraj Santo Espiritoka jamuskachu, Jesús manaraj Tatanpajman puripuskanraycu.
Runacuna waj wajta parlancu
40 Chayta uyarispa waquin runacunaka nerkancu:
—Seguro cay runaka jamunan carkan chay profeta.
41 Ujcunataj nerkancu:
—Cayka Cristo.
Ujcunataj nerkancu:
—Mana Cristoka Galileamanta jamunmanchu. 42 Escritura nin: Cristoka jamonka gobernaj Davidpaj mirayninmanta, David quiquinpaj Belén llajtanmanta.
43 Ajinamanta runacunaka iscayman particorkancu Jesuspaj causanraycu. 44 Waquin munarkancu Jesusta jap'iyta, manataj pipas jap'erkanchu.
Jefecuna Jesuspi mana creencuchu
45 Templo guardiajcuna cutirimorkancu fariseocunaman sacerdotecunapaj jefencunaman. Paycunataj taporkancu:
—¿Imaraycutaj mana apamunquichischu?
46 Guardiajcunataj nerkancu:
—¡Ni jayc'aj pipas parlajchu chay runa jinaka!
47 Fariseocunataj nerkancu:
—¿Kancunapas engañachicapunquichischu? 48 ¿Mayken jefellanchispas fariseocunapas paypi creencuchu? 49 ¡Cay runacunaka Moisespaj leyninta mana yachancuchu; maldiciska cancu!
50 Fariseocunamanta Jesusman tutapi purej Nicodemo nerkan:
51 —Leyninchisman jina, mana pillatapas juchachayta atichuwanchu, manaraj parlaskanta uyarispa, ni ruwaskantapas yachaspaka.
52 Paycunataj contestarkancu:
—¿Kanpas Galileamantachu canqui? Escriturata allinta estudiay. Chaypi allinta yachanqui, Galileamanta ni pi Diospaj profetan jamuskanta.
53 Chaymantataj sapa uj wasincuman puriporkancu.