16
Fariseocuna saduceocunapiwan milagrota mañancu
1 Fariseocuna saduceocunapiwan Jesusman purerkancu, juchaman urmachiyta munaspa. Mañarkancutaj milagrota ruwananpaj, ricuchinanpaj Diosmantapuni jamuskanta.
2 Jesustaj contestarkan: “Ch'isiña, janaj pacha puca cajtin, kancuna ninquichis: ‘Sumaj p'unchay canka pakarin’ nispa. 3 Tutamanta janaj pacha puca cajtin phuyuwan tapaska cajtintaj, ninquichis: ‘Cunanka mana allin p'unchay canka’ nispa. Kancunaka janaj pachapi cajcunata khawaspa imayna p'unchay cananta yachanquichis chayri, ¿imaynatataj cay tiempopi señalcunata mana reparayta yachanquichischu? 4 Cay sajra mana casucoj runacuna uj milagrota mañancu. Chaywanpas mana waj milagrota riconkacuchu, manachayri Jonaspaj milagrollanta.”
Sakerpayaspataj, puriporkan.
Fariseocunapaj levaduran
5 Discipuloncuna uj lado kocha cantoman pasaspa, t'antata apanancuta konkapuskacu. 6 Jesús paycunata nerkan:
—Khawariychis, fariseocunapaj saduceocunapajpiwan levadurancumanta cuidacuychis.
7 Discipuloncunataj parlanacorkancu:
—¡T'antata mana apamunchischu! —nispa.
8 Jesús chayta reparaspa paycunata nerkan:
—¿Imaraycutaj ninquichis t'antayquichis mana caskanta? Pisi creeyniyoj canquichis. 9 ¿Manarajchu entendinquichis, ni yuyapunquichischu phichka t'antamanta phichka waranka runacunaman miqhuchiskayta, jayc'a canastatataj okhariskayquichistapas? 10 ¿Nillatajchu yuyanquichis kanchis t'antamanta tawa waranka runacunaman miqhuchiskayta, jayc'a canastatataj okhariskayquichista? 11 ¿Imaynataj mana reparacunquichischu noka mana t'antamantachu parlachcaskayta? Fariseocunapaj saduceocunapajpiwan levadurancumanta cuidacuychis.
12 Chhicaraj entenderkancu Jesuska mana t'anta levaduramantachu ‘cuidacuychis’ niskanta, manachayri fariseocunapaj saduceocunapajpiwan yachachicuynincumanta.
Pedro sut'inchan Jesuska Cristo caskanta
13 Cesarea de Filipo llajtaman chayaspa, Jesús discipuloncunata taporkan:
—Runacunari, ¿pi niwancutaj nokatari?
14 Discipuloncunataj contestarkancu:
—Waquincuna nincu ‘Juan Bautista’, waquincunataj ‘Elías’, waquincunataj ‘Jeremías chayri waj profeta.’
15 Jesús paycunata tapullarkantaj:
—Kancunari, ¿pi niwanquichistaj?
16 Pedrotaj contestarkan:
—Kanka Cristo canqui, causachcaj Diospaj Churin.
17 Jesustaj payta nerkan:
—Cusicuyniyoj canqui, Simón, Jonaspaj churin. Ni mayken runachu caytaka ricuchisunqui, manachayri janaj pachapi caj Tatay. 18 Nokataj niyqui, kan Pedro canqui. Cay kaka patapitaj iglesiayta ruwasaj. Infiernopaj atiyninpas mana atipankachu iglesiaytaka. 19 Janaj pacha gobiernopaj llavencunata kanman koskayqui. Cay pachapi wataskayqui, janaj pachapi wataskallataj canka. Cay pachapi pascaraskayqui, janaj pachapi pascaraskallataj canka.
20 Discipuloncunatataj mandarkan ama ni piman willanancupaj pay Cristo caskanta.
Jesús wañunanta willacun
21 Chaymantapacha Jesús discipuloncunaman sut'inchayta kallarerkan pay Jerusalenman purinanta, llajtapaj jefencunataj, sacerdotecunapaj jefencuna, leymanta yachachejcunapiwan sinchita ñac'arichinancuta, wañuchinancutawan, quimsa p'unchaymantataj causaripunanta. 22 Pedrotaj Jesusta wajnejman pusarkospa, parlapayayta kallarerkan nispa:
—¡Señor, amapuni Dios munachunchu cay pasanasunquita!
23 Jesustaj cutirispa Pedrota nerkan:
—¡Supay Satanás, ithiriy nokamanta! Urmachinaman churawanqui. Kan mana pensanquichu Diospaj pensaskanta jina. Kanka runacuna jinalla pensanqui.
24 Chaymanta Jesuska discipuloncunaman nerkan:
—Maykenchus nokawan puriyta munan chayka, paycama konkacuchun. Sufrispapas nokawan purichun wañunancama. 25 Causaynillanta salvayta munajka chincachenka; nokaraycu causayninta chincachejka, salvaconka. 26 ¿Imapajtaj runaman sirvenka cay pachapi khapajyaskan, alman mana salvaska cajtinri? ¿Runari jayc'atataj paganman almanta salvananpaj? 27 Tataj Churenka jamonka Tatanpaj sumaj glorianwan angelnincunapiwan; chhica sapa ujman ruwaskancuman jina koponka. 28 Segurayquichis, waquin caypi cajcunamanta mana wañonkacuchu Tataj Churinta gobernaj jamojta ricunancucama.