9
Jesús such'uta alliyachin
1 Jesús boteman yaycuspa kocha chimpaman puriporkan. Chayaporkantaj llajtanman. 2 Chaypitaj uj such'u runata apamorkancu, callapupi wantuspa. Jesús creeynincuta ricuspa, onkoskaman nerkan:
—Animacuy, wawáy; juchayquicuna perdonaskaña.
3 Leymanta yachachejcunataj pensarkancu: “Payka niskanwan Diosta phiñachin.” 4 Jesús cay jinata pensaskancuta yachaspa, taporkan:
—¿Imaraycutaj mana allinta pensanquichis? 5 ¿Maykentaj astawan fácil ninari: ‘Juchayquicuna perdonaska’, icha ‘Jatariy, puripuy’ ninachu? 6 Noka ricuchiskayquichis Tataj Churenka atiyniyoj caskanta, cay pachapi juchacunata perdonananpaj.
Such'uman nerkan:
—Kanta niyqui, jatariy. Puñunayquita okharispa, wasiyquiman puripuy.
7 Such'utaj sayarispa, wasinman puriporkan. 8 Chayta ricuspa, runacunaka mancharicorkancu. Diostataj alabarkancu cay jina atiyta runaman koskanmanta.
Jesús Mateota wajan
9 Chaymanta Jesús puripuspa, Mateota ricorkan Romapaj impuesto cobrana lugarpi tiyachcajta. Payta nerkan:
—Nokawan puriy.
Mateotaj sayarispa paywan puriporkan.
10 Jesús Mateopaj wasinpi miqhuchcarkan. Miqhuchcajtin, achqha impuesto cobraj runacuna waj juchasapacunapiwan chayamuspa, Jesuswan discipuloncunapiwan cusca mesapi tiyaycorkancu. 11 Chayta ricuspa, fariseocuna discipulocunata taporkancu:
—¿Imaraycutaj yachachejniyquichis impuesto cobrajcunawan juchasapacunapiwan miqhun?
12 Jesús chayta uyarispa, nerkan:
—C'uchicunaka medicota mana necesitancuchu, manachayri onkoskacunalla. 13 Puriychis, cay Escriturata yachakamuychis: ‘Qhuyapayacojta munani, mana religión junt'ajllatachu.’ Mana ‘sumaj runa cani’ nejcunata wajajchu jamuni, manachayri juchasapacunallata.
Ayunomanta
14 Juan Bautistapaj discipuloncuna Jesusman chimpaycuspa taporkancu:
—Nokaycu fariseocunapiwan sinchita ayunaycu. Discipuloyquicunari ¿imaraycutaj mana ayunancuchu?
15 Jesús paycunaman nerkan:
—¿Atincumanchu casamientoman invitaskacuna llaquiska cayta, novio paycunawan cachcajtinri? Chaywanpas, tiempo jamonka novio paycunamanta kechuska cananpaj; chhica ayunankacu.
16 “Mana pipas mauc'a p'achataka mosojwan remendanchu, imaraycuchus mosoj remiendoka mauc'a p'achata astawan athunta lliq'ipunman. 17 Nitaj mosoj vinota mauc'a kara botaman jich'aycuncumanchu, imaraycuchus mosoj vinoka mauc'a botata t'ojachinman. Vinotaj jich'arparicunman, kara botapas lliq'icapunman. Chayraycu mosoj vinotaka mosoj karaman jich'aycuna, ajinapi iscaynincu sumajta canancupaj.”
Jairopaj ususin, onkoska warmipiwan
18 Jesús parlachcajtinraj, judiocunapaj uj jefen chayamuspa, ñaupakenpi konkoriycuspa nerkan:
—Ususiy cunitan wañuporkan. Kan jamuwaj, maquiyquitataj pay pataman churawaj chayka, causaripunman.
19 Jesustaj sayarispa, discipuloncunawan jefewan cusca puriporkan. 20 Uj warmi chunca iscayniyoj wataña yawar apaywan onkoska carkan. Chay warmitaj khepanejmanta Jesusman chimpaycuspa, p'achanpaj cantonta llanqhaycorkan. 21 Chay warmi pensarkan: “P'achallantapas llanqharisaj chayka, alliyapusaj” nispa. 22 Jesustaj cutirispa, warmita ricuspa, nerkan:
—Animacuy, wawáy. Alliyachiska canqui creeskayquiraycu.
Chhicamantapacha alliyaporkan.
23 Jesús judiocunaj jefenpaj wasinman chayaspa, ricorkan música tocajcuna listoña caskancuta p'ampaj purinancupaj. Achqha runacunataj kaparispa wakarachcarkancu. 24 Jesús paycunata nerkan:
—Caymanta llojsiychis. Cay wawaka mana wañuskachu, puñuchcallan.
Runacunataj Jesuspaj niskanmanta asicorkancu. 25 Jesús runacunata llojsichispa, wasi uqhuman yaycorkan. Maquinmanta wawata jap'iycojtin, wawaka sayariporkan. 26 Chay ruwaskantaj tucuynejpi yachacorkan.
Iscay ñausata khawachin
27 Jesús chaymanta puripuchcajtintaj, iscay ñausacuna khepanta katerkancu wajach'acuspa:
—¡Davidpaj Churin, qhuyapayawaycu!
28 Jesús wasiman chayajtin, ñausacunaka chimpaycorkancu. Jesustaj paycunata taporkan:
—¿Creenquichischu atiyniyoj caskayta, cayta ruwanaypaj?
Paycunataj nerkancu:
—Arí, Señor, creeycu —nispa.
29 Jesustaj ñawincuta llanqhaycuspa, paycunata nerkan:
—Creeskayquichisman jina ruwaska cachun.
30 Wajmanta ricucaporkancu. Jesustaj paycunata sinchita nerkan:
—Ama ni piman cayta willanquichischu.
31 Paycunataj llojsiytawan, Jesuspaj ruwaskanta tucuynejpi willararkancu.
Jesús jup'ata parlachin
32 Alliyaska ñawiyojcuna llojsipuchcajtillancuraj, sajra espiritupaj jup'ayachiskan runata Jesusman pusamorkancu. 33 Jesús sajra espirituta katerkojtin, jup'aka parlaporkan. Runacunataj musphararkancu:
—¡Ni jayc'ajpas Israelpi cay jinaka cajchu! —nispa.
34 Fariseocunataj nerkancu:
—Cay runaka sajra espiritucunaj jefenpaj atiyninwan waj sajra espiritucunata katerkon.
Jesús runacunata qhuyapayan
35 Jesús tucuy llajtacunata estanciacunatawan purerkan sinagogacunapi yachachispa, Diospaj gobiernonmanta sumaj evangeliota willaspa, tucuy ima onkoskacunata nanaskacunatapas alliyachispa. 36 Achqha runacunata ricuspa, paycunata qhuyapayarkan. Paycuna cachcarkancu llaquiska, sakerpayaska, mana michejniyoj ovejacuna jina. 37 Discipuloncunaman nerkan:
—Ciertopuni, achqha ajthapinaka, llanc'ajcunataj pisilla. 38 Chayraycu kancunaka ajthapinapaj Dueñonmanta mañaychis llanc'ajcunata cachamunanpaj okharejta.