22
Jesusta wañuchiyta munancu
1 Kayllaña carkan mana levadurayoj t'anta miqhuna p'unchaycuna, Pascua fiesta sutiyoj. 2 Sacerdotecunapaj jefencuna leymanta yachachejcunapiwan runacunata manchachicuspa, masc'arkancu imaynamantapas Jesusta wañuchinapaj.
3 Supay Satanás yaycorkan Judas Iscarioteman, ujnin chunca iscayniyoj discipulocunamanta. 4 Judas purerkan parlaj sacerdotecunapaj jefencunawan, templopi caj waj autoridadcunawan ima, imaynata Jesusta paycunaman entregananpaj. 5 Paycunataj cusicorkancu; prometicorkancu kolketa Judasman konancupaj. 6 Judastaj chayta aceptaspa, masc'ayta kallarerkan imaynata Jesusta entregananpaj mana runacuna caskan rato.
Señorpaj Cenan
7 Mana levadurayoj t'anta miqhuna p'unchay chayamorkan. Chay p'unchaypi Pascuapaj mut'uta wañuchinancu carkan. 8 Jesús Pedrota Juantawan cacharkan, nispa:
—Puriychis, waquichimuychis Pascua cenata miqhunanchispaj.
9 Paycunataj taporkancu:
—¿Maypitaj waquichinaycuta munanqui?
10 Jesús contestarkan:
—Llajtaman puriychis. Chaypi uj unu p'uyñu apachcaj runata taripanquichis. Payta katiychis wasinman yaycunancama. 11 Wasiyoj runata niychis: ‘Yachachej nin: ¿Nokapaj wasi maypitaj cachcan, discipuloycunawan Pascua cenata miqhunaypaj?’ 12 Paytaj uj athun cuartota ricuchisunquichis wasipaj altosninpi, jallch'askataña. Chaypi nokanchispaj waquichimuychis.
13 Paycunataj llojsispa, Jesuspaj niskanman jina tariparkancu. Chaypi waquicherkancu Pascua cenata miqhunancupaj.
14 Miqhuna hora chayajtintaj, Jesús apostolnincunapiwan mesapi tiyaycorkancu. 15 Jesús nerkan:
—¡Maytapuni munarkani cay Pascua cenata kancunawan miqhuyta, manaraj wañuchcaspa! 16 Niyquichis, manaña Pascua cenata kancunawan ujtawan miqhusajchu, Diospaj gobiernonpi tucuy ima junt'acunancama.
17 Vasota jap'ispa, Diosman graciasta kospa nerkan:
—Jap'iychis cayta, sapa ujniyquichis ujyaychis. 18 Manaña uvamanta ujyasajchu jakay p'unchay Diospaj gobiernon jamunancama.
19 T'antata jap'ispa, Diosman graciasta kospa parterkan; paycunamantaj korkan:
—Cayka cuerpoy, kancunaraycu wañuyman entregaska. Cayta ruwaychis nokamanta yuyaricuspa —nispa.
20 Cena pasayta, t'antata jinallatataj vasota jap'ispa, nerkan:
—Cay vasoka mosoj compromiso, kancunaraycu jich'aska, yawarniywan ruwaska. 21 Cunanka vendiycuwaj runa nokawan mesapi cachcan. 22 Tataj Churenka Diospaj niskanman jina purichcan. ¡Ay jakay vendiycojka!
23 Chhicataj tapunacuyta kallarerkancu: “¿Pitaj canman chay vendiycoj?” nispa.
¿Pitaj astawan importante?
24 Discipuloncuna churanacuchcarkancu maykennincuchus astawan importante canancumanta. 25 Jesús paycunaman nerkan: “Waj nacioncunapi gobernajcuna mandacuncu mana qhuyapayaywan dueñochacuspa; autoridadcunapas quiquin munaskancuta ruwaspa nincu: ‘Allinniyquichispaj ruwachcaycu’ nispa. 26 Kancuna mana jinachu canayquichis. Kancunamanta astawan importante cajka, sullc'a jina cachun; mandacojtaj sirvej jina cachun. 27 ¿Pitaj astawan importanteri? ¿Mesapi tiyaspa miqhojchu chayri miqhunata sirvejchu? ¿Manachu mesapi tiyaspa miqhoj? Chaywanpas noka kancuna uqhupi sirvej jina cachcani.
28 “Kancunaka nokawanpuni carkanquichis pruebaycunapi. 29 Chayraycu derechota kancunaman koyquichis gobernanayquichispaj, imaynatachus Tatay kowan ajinata. 30 Gobernajtiy, kancuna wajaska canquichis, mesaypi miqhunayquichispaj ujyanayquichispajpas. Juezcuna jinataj tiyanquichis, Israelpaj chunca iscayniyoj mirayninta juzganayquichispaj.”
Jesús sut'inchan Pedro negananta
31 Señor Jesús nillarkantaj:
—Simón, Simón, supay Satanás mañan trigota jina kancunata thalanasunquichispaj. 32 Nokataj mañapuyqui creeyniyqui ama pisinanpaj. Kantaj nokaman cutimuspa, hermanoyquicunata yanapay firme canancupaj.
33 Simontaj nerkan:
—Señor, listo cani kanwan carcelman purinaypaj, kanwan wañunaypajpas.
34 Jesús contestarkan:
—Pedro, niyqui, cunanpacha manaraj gallo wajach'acuchcajtin, quimsa cutita negawanqui mana rejsiwaskayquita nispa.
Ñac'arina hora
35 Jesús paycunata taporkan:
—Cacharkayquichis mana saquillayojta, ni kolkeyojta, nitaj abarcayojta. ¿Imallapas piserkasunquichischu?
Paycunataj nerkancu:
—Ni imapas pisiwancuchu.
36 Jesustaj nerkan:
—Cunancajka, pipajcha can saquillapas kolkepas, chayta apachun. Mana espadayoj cajka, katananta vendispa uj espadata ranticuchun. 37 Niyquichis, Escriturapaj cay niskan nokapi junt'acunan: ‘Mana allin ruwaj runacunawan yupaska canan.’ Tucuy nokamanta escribiskacuna junt'acunanpuni.
38 Paycunataj nerkancu:
—Señor, cay iscay espadaycu can.
Jesús contestarkan:
—Chayllaña cachun.
Jesús Getsemanipi
39 Jesús llojsispa costumbrenman jina Olivos niska lomaman purerkan. Discipuloncuna katerkancu. 40 Chay lugarman chayaspa, nerkan:
—Oracionta ruwaychis, ama tentacionman urmanayquichispaj —nispa.
41 Paycunamanta uj rumi chhokayman jina carunchacuspa, konkoriycuspataj, oracionta ruwarkan. 42 Nerkantaj: “Tatáy, munanqui chayka, cay ñac'arinaymanta jarc'away; chaywanpas ama nokapaj munayniychu cachun, manachayri kanpajta.”
43 Uj angeltaj janaj pachamanta riqhurerkan, callpachananpaj. 44 Sinchi athun ñac'ariyninpi Jesús astawanraj oracionta ruwarkan, jump'iynintaj athuchaj yawar sut'uy jina pampaman urmakarkan.
45 Sayarispataj, discipuloncunaman purispa puñurachcajta tariparkan, llaquicuywan atipaska caskancuraycu. 46 Nerkantaj:
—¿Imaraycutaj puñuchcanquichis? Jatariychis, oracionta ruwaychis ama tentacionman urmanayquichispaj.
Jesusta presochancu
47 Jesús parlachcajtinraj, achqha runa chayamorkancu. Chunca iscayniyoj discipuloncunamanta ujnin, Judas sutiyoj, ñaupakencuta jamuchcarkan. Jesusman chimpaycuspataj much'aycorkan. 48 Jesustaj nerkan:
—Judas, ¿ujta much'aycuspachu Tataj Churinta vendiycunqui? —nispa.
49 Paywan cajcunataj chay pasaskanta ricuspa, taporkancu:
—Señor, ¿atacaycumanchu espadawan?
50 Ujnin discípulo curaj sacerdotej uywaskanpaj paña lado ninrinta cuchokarkan. 51 Jesustaj nerkan:
—Dejaychis, chayllaña cachun —nispa.
Ninrita llanqhaycuspataj, Jesús alliyachiporkan. 52 Sacerdotecunapaj jefencunata, templopi caj autoridadcunata, llajtapaj jefencunatapas, pay apaj jamojcunatawan nerkan:
—¿Imaraycutaj jamunquichis espadacunawan c'aspicunawan nokata jap'ej, uj suwapas cayman jinatari? 53 Sapa p'unchay kancunawan templopi cachcajtiy, mana jap'iwarkanquichischu. Chaywanpas cunan horayquichis chayamun, tutayajpi caj mandacojtin.
Pedro Jesusta negan
54 Jesusta jap'ispa curaj sacerdotepaj wasinman aparkancu. Pedrotaj carullamanta katichcarkan. 55 Chaypi chaupi patiopi ninata jap'ichispa, muyuntinpi tiyaycorkancu, Pedropas tiyaycullarkantaj paycunawan cusca. 56 Chaypitaj uj sipas uywaska Pedrota nina kayllapi tiyachcajta ricuspa, allinta khawarispa nerkan:
—Caypas Jesuswan cachcarkan.
57 Pedrotaj negarkan nispa:
—Warmi, mana payta rejsinichu.
58 Juch'uy ratomanta, wajñataj ricuspa nerkan:
—Kanpas paycunamanta canqui.
Pedrotaj contestarkan:
—Khari, mana nokachu cani.
59 Uj hora pasaymanta, wajñataj nillarkantaj:
—Ciertopuni cayka Jesuswan cachcarkan. Galileamanta canpas.
60 Pedrotaj nerkan:
—Khari, mana yachanichu imamanta niskayquita.
Chhicapacha Pedro parlachcajtillanraj, gallo ujta wajach'acorkan. 61 Señorka cutirispa Pedrota khawarerkan. Pedrotaj yuyarerkan Señorpaj niskanmanta: “Cunan, manaraj gallo wajach'acuchcajtin, quimsa cutita negawanqui” nispa. 62 Pedrotaj jawaman llojsipuspa, sonko nanayta wakarkan.
Jesuswan burlacuncu
63 Jesusta khawajcunataj asipayaspa burlacuspa, makarkancu. 64 Ñawincunata tapaycuspa, taporkancu:
—¿Pitaj makasunqui? ¡Niwaycu!
65 Wajcunatawan nispa, insultarkancu.
Jesús Athun Asambleapaj ñaupakenpi
66 Pakariyachcajtinña, Athun Asambleapi llajtapaj jefencuna, sacerdotecunapaj jefencuna, leymanta yachachejcunapiwan tantacorkancu. Chayman Jesusta aparkancu. Taporkancutaj:
67 —Niwaycu, ¿kan, Cristochu canqui?
Paytaj nerkan:
—Arí, niyquichisman chayka, mana creewanquichismanchu. 68 Tapuyquichisman chaypas, mana contestawanquichismanchu. 69 Cunanmantapacha Tataj Churenka tiyachcanka tucuy atiyniyoj Diospaj paña ladonpi.
70 Chhicari tucuynincu taporkancu:
—¿Ajinaka kan, Diospaj Churinchu canqui?
Jesús contestarkan:
—Kancuna quiquiyquichis ninquichis noka caskayta.
71 Paycunataj nerkancu:
—¿Imapajñataj astawan testigocuna munacuncu? Nokanchis quiquin uyarinchis paypaj siminmanta.