4
Supay Jesusta tentan
1 Chaymanta Santo Espíritu Jesusta ch'usaj lugarman pusarkan, chaypi supay pruebata ruwananpaj.
2 Jesustaj tawa chunca p'unchayta tawa chunca tutatawan mana miqhuska caspa, yarekachicorkan. 3 Chaypacha supay Jesusman chimpaycorkan pruebata ruwananpaj. Nerkantaj:
—Sichus ciertopuni Diospaj Churin canqui chayka, cay rumicunata t'antaman tucuchiy.
4 Jesustaj contestarkan:
—Escrituraka nin: ‘Mana miqhunallawanchu runaka causanka, manachayri Diospaj siminmanta llojsej tucuy palabrancunawan.’
5 Chaymanta supay santocaj Jerusalén llajtaman pusarkan; templo pataman astawan altocaj lugarman llojsichispa, 6 nerkan:
—Sichus ciertopuni Diospaj Churin canqui chayka, caymanta wijch'uycucuy; imaraycuchus Escrituraka nin:
‘Dios angelnincunata cachamonka cuidanasunquichispaj.
Maquincuwan jap'isunquichis rumicunaman mana tacacunayquipaj.’
7 Jesús contestarkan:
—Escrituraka nillawanchistaj: ‘Ama Señor Diosniyquita pruebata ruwanquichu.’
8 Chaymanta supay uj athun loma pataman pusarkan. Chaymanta cay pachapi caj tucuy nacioncunata athun sumaj caynincunatawan ricuchispa, 9 nerkan:
—Noka tucuy cayta koskayqui, konkoriycuspa adorawanqui chayka.
10 Chaypacha Jesús nerkan:
—Puriy caymanta, Satanás. Escrituraka niwanchis: ‘Señor Diosnillayquita adoranqui; pay sapallanta sirvinqui.’
11 Chhicataj supay Jesusmanta ithiricaporkan. Angelcunataj jamuspa sirverkancu.
Jesús willayta kallarin Galileapi
12 Jesús Juan Bautista carcelpi caskanta uyarispa, Galileaman purerkan. 13 Nazaret llajtamanta llojsipuspa, Capernaum llajtaman puriporkan, Galilea kocha cantoman, Zabulón Neftalí lugarnejman, 14 Señor Diospaj profetan Isaiaspaj escribiskan junt'acunanpaj:
15 “Zabulón, Neftalí lugarcunapi, Jordán mayu
chimpapi, kocha cantopi tiyajcuna,
Galileapi caj waj dios adorajcunapiwan,
16 chay runacuna, tutayajpi jina tiyajcuna,
uj athun c'anchayta riconkacu.
Chay c'anchay wañuy llanthucunapi
tiyajcunaman c'anchayconka.”
17 Chhicamantapacha Jesús willayta kallarerkan: “Diosman cutiricuychis, imaraycuchus Diospaj gobiernon kayllapiña” nispa.
Jesús wajan tawa challwirucunata
18 Jesús Galilea kocha cantonta purichcaspa, iscay waukentinta ricorkan. Ujnin Simón Pedro sutiyoj carkan, ujnintaj Andrés. Paycuna challwiru carkancu; challwacunata jap'inancupaj llicata kochaman cachaycuchcarkancu. 19 Jesús paycunata nerkan:
—Jamuychis, nokawan puriychis. Nokataj runacunata Diosman pusamojta ruwaskayquichis, imaynatachus challwata jap'ej cachcanquichis jinata.
20 Chhicapacha llicancuta sakerpayaspa, Jesuswan puriporkancu.
21 Juch'uytawan ñaupajman purispa, Jesús waj iscay waukentinta ricorkan: Santiagota Juantawan, Zebedeopaj churincunata. Botepi tatancuwan llicata jallch'aspa cachcajtincu, Jesús wajarkan. 22 Chhicapacha boteta tatancutawan sakerpayaspa, Jesuswan puriporkancu.
Jesús yachachin achqha runaman
23 Jesús tucuy Galileanejpi purerkan, sinagoga wasicunapi yachachispa, Diospaj gobiernonmanta sumaj evangeliota willaspa. Alliyacherkantaj runacunata tucuy ima onkoycunamanta nanaycunamantawan. 24 Chayraycu enteron Siria provinciapi parlarkancu Jesús atiyniyoj caskanta. Pusamorkancutaj tucuy ima onkoywan ñac'arejcunata, sajra espirituyojcunata, t'ucuyojcunata, such'ucunatawan; Jesustaj alliyacherkan.
25 Achqha runacuna Galileamanta, Decapolismanta, Jerusalenmanta, Judeamanta, Jordán mayu chimpamanta Jesusta katerkancu.