20
Jesuspaj autoridadnin
1 Uj p'unchay Jesús templopi runacunaman yachachichcarkan; salvaska canancupaj evangeliota willachcarkan. Jinallapi sacerdotecunapaj jefencuna, leymanta yachachejcuna, llajtapaj jefencunapiwan chayamuspa, nerkancu:
2 —¿Ima autoridadwantaj caycunata ruwanqui? ¿Pitaj cay autoridadta kosunqui?
3 Jesús contestarkan:
—Nokapas kancunata ujta tapullaskayquichistaj. Niwaychis: 4 ¿Pitaj Juanta cachamorkan bautizananpaj? ¿Dioschu icha runacunachu?
5 Paycunapurataj ninacorkancu: “Sichus ‘Dios cachamorkan’ nisunchis chayka, Jesús niwasunchis: ‘¿Imaraycutaj payta mana creerkanquichischu?’ nispa. 6 Manallataj niyta atinchischu runacuna payta cachamuskanta, cay runacuna rumiwan chhokaspa wañuchiwachuwan, imaraycuchus paycunaka creencu Dios Juanta cachamuskanta, Diosmanta parlajta.” 7 Runacunata manchacuspa, contestarkancu:
—Mana yachaycuchu pi Juanta cachamuskanta bautizananpaj.
8 Jesustaj nerkan:
—Nillataj nokapas willaskayquichischu ima autoridadwan caycunata ruwaskayta.
Mana allin llanc'ajcuna
9 Jesús runacunaman ejemplocunawan parlayta kallarispa, nerkan: “Uj runa jallp'anpi achqha uvata tarporkan. Llanc'ajcunaman arrendaycuspataj, caruta puriporkan. 10 Uva pallana tiempotaj uj uywaskanta cachamorkan payman tupaskanta apachinancupaj. Llanc'ajcunataj jap'ispa makaspataj, jinapachata cachaporkancu. 11 Patronka ujtawan cachamullarkantaj. Payta millaycunata nispa, makaspataj, jinapachata cachapullarkancutaj. 12 Ujtawan cachamullarkantaj. Llanc'ajcunataj yawarllata nanachispa, chajramanta katerkorkancu.
13 “Patronka pensarkan: ‘¿Imatataj ruwasaj? Munaska churiyta cachasaj, ichapas respetankacu’ nispa. 14 Llanc'ajcunataj payta ricuspa ninacorkancu: ‘Cayka herenciata jap'enka. Wañuchisunchis, nokanchistaj dueño capusunchis’ nispa. 15 Ajinata uva chajra jallp'anmanta wijch'orkospa, wañuchiporkancu.”
Jesús taporkan: “¿Imanankataj patronri paycunata? 16 Purispa, chay llanc'ajcunata wañurachiponka, jallp'antataj wajcunaman arrendanka.”
Chayta uyarispa, nerkancu:
—¡Jayc'ajpas chayka pasachunchu!
17 Jesús paycunata khawarispa nerkan:
—Cay Escriturapi niska ¿imatataj niyta munan?:
‘Wasi ruwajcunapaj millarpariskancu rumeka
astawan importante tucun wasipaj.’
18 Pillapas chay rumi pataman urmajka ñut'uska canka; rumichus pipaj patanmanpas urmanka chayka, polvota ruwanka.
19 Chayta uyarispataj, sacerdotecunapaj jefencuna leymanta yachachejcunapiwan Jesusta jap'iyta munarkancu chhicapacha. Reparacorkancu paycuna contra cay ejemplo caskanta. Chaywanpas runacunata manchacorkancu.
Impuestomanta tapuncu
20 Cacharkancu khamisiyajcunata, allin runaman rijch'acuspa Jesusta parlakachinancupaj, imallatapas pantaskanta jap'ispa gobernajman entreganancupaj. 21 Paycuna taporkancu:
—Yachachej, yachaycu parlaskayqui cierto caskanta. Runapaj parlaskanta mana manchaspa, nitaj runapaj rijch'ayninta khawaspa, verdadta yachachinqui Diospaj munaskanman jina causanancuta. 22 Cunan kan niwaycu: ¿Allinchu icha manachu impuesto pagana Roma gobiernoman?
23 Jesustaj paycunapaj iscay uya caskancuta yachaspa, nerkan:
24 —Apamuwaychis uj kolketa khawanaypaj. ¿Pipaj uyantaj, pipaj sutintaj cay kolkepi escribiska cachcan?
Contestarkancu:
—Gobernaj Cesarpajta —nispa.
25 Jesús paycunaman nerkan:
—Cesarpaj cajtaka, Cesarman koychis; Diospaj cajtataj, Diosman koychis.
26 Runacunapaj ñaupakenpi Jesús allinta contestaskanraycu, mana jap'iyta aterkancuchu. Contestaskanmanta muspharaspa ch'inlla caporkancu.
Causarinamanta tapuncu
27 Waquin saduceocuna Jesusman jamorkancu. Saduceocunaka nincu wañuskamanta causarina mana caskanta. Chayraycu cay ejemplowan Jesusta taporkancu:
28 —Yachachej, Moisespaj escribiskanpi niwanchis: ‘Uj runa casaracuspa mana wawayoj wañupunman chayka, paypaj wauken viudanwan casaracuchun, ajinapi wañojpaj wawa cananpaj.’ 29 Cunantaj kanchis waukentin carkancu. Curajcaj casaracorkan, mana wawayojtaj wañuporkan. 30 Katekenpas, 31 quimsacaj waukenpas chay viudawan casaracullarkancutaj; jinataj kanchisnintin chay viudawan casaracorkancu, wañuraporkancutaj. Nitaj maykennincupajpas wawancu carkanchu. 32 Khepanta chay warmeka wañupullarkantaj. 33 Cunanri, kanchisnintin causarimojtincu, ¿maykenpaj warmintaj cankari?
34 Jesustaj nerkan:
—Cay pachapi runacuna casaracuncu, casarachincutaj. 35 Chaywanpas causarimuypeka janaj pachaman chayajcunaka mana casaraconkacuñachu, 36 imaraycuchus chaypi manaña wañuy canchu. Angelcuna jina cankacu. Causariskancuraycu Diospaj wawancuna cankacu. 37 Quiquin Moisés laurachcaj sach'itamanta escribiskanpi yachachiwanchis wañuskacuna causarinanta. Chay escribiskanpi nin: ‘Señorka Abrahampaj, Isaacpaj, Jacobpajpas Diosnin.’ 38 ¡Diostaj mana wañuskacunapaj Diosninchu, manachayri causajcunapaj Diosnin! Diospajka tucuy causachcancu.
39 Waquin leymanta yachachejcuna nerkancu:
—Allinta ninqui, Yachachej —nispa.
40 Manaña imatapas taporkancuchu.
Cristo, ¿pipaj Churintaj?
41 Jesús paycunata taporkan:
—¿Imaynatataj nincu: ‘Cristoka Davidpaj mirayninmanta’ nispa? 42 David quiquin nin Salmo libropi:
‘Señorninchis Dios Señorniyman nerkan:
Paña ladoypi tiyaycuy
43 enemigoyquicunata atipanaycama.’
44 ¿Imaynatataj Cristo Davidpaj mirayninmanta canman, sichus David quiquin ‘Señorníy’ nichcajtinri?
Jesús juchachan
45 Tucuy runa uyarichcajtincu, Jesús discipuloncunaman nerkan: 46 “Cuidacuychis leymanta yachachejcunamanta. Paycunaman gustan pampacama p'achayoj purina importante runa jina. Munancutaj respetowan saludanata plazacunapi, sinagogapitaj ñaupajpi alabanacaj tiyanata masc'ancu tiyanancupaj. Fiestacunapipas alabanacaj lugarta masc'ancu miqhunancupaj. 47 Chaywanpas viudacunamanta tucuy cajnincuta wasincutapas kechuncu. Mana reparachicunancupajtaj unayta oracionta ruwancu. Paycunaka astawan castigota jap'ekankacu.”