5
Juan librota Corderotawan ricun
1 Tronopi tiyajpaj paña maquinpi uj librota ricorkani, iscaynin lado escribiskata, kanchis sellowan wisk'askata. 2 Uj atiyniyoj angelta ricullarkanitaj, alto vozwan tapucuchcarkan: “¿Pitaj librota quicharaj jina canman, selloncunatapas t'ipiraj?” 3 Mana carkanchu janaj pachapi cay pachapi uqhu pachapipas librota quicharay atej, ni khawariy atejllapas. 4 Noka sinchita wakarkani, imaraycuchus mana pipas librota quicharaj jina, ni khawariy atejllapas caskachu. 5 Ujnin machula niwarkan: “Amaña wakaychu; Judapaj mirayninmanta, gobernaj Davidpaj mirayninmantawan caj León, atipaskanraycu librota quicharayta atin, kanchis sellocunata t'ipiraytapas.”
6 Trono chaupinpi, tawa causachcajcunapaj machulacunapaj chaupincupiwan ricorkani uj sayachcaj Corderota, wañuchiska jina carkan chaywanpas. Kanchis wajracunayoj carkan, kanchis ñawicunayojtaj; chaycunaka kanchis espiritucuna cancu, Diospaj cachamuskan tucuy cay pachaman. 7 Chay Corderotaj chimpaycuspa, tronopi tiyajpaj paña maquinmanta librota jap'ekarkan. 8 Librota jap'ekajtin jina, tawa causachcajcuna iscay chunca tawayoj machulacunapiwan konkoriycorkancu Corderopaj ñaupakenpi, tucuynincu arpayojcama, kori copapi incienso junt'ayojta apariskancu. Chaycunataj Diospi creejcunapaj oracionnincu carkan. 9 Cay mosoj taquiyta taquerkancu:
“Kan canqui librota jap'ejpaj,
selloncunata t'ipirajpaj,
imaraycuchus kan wañuchiska carkanqui.
Yawarniyquita jich'arkanqui, Diospaj
runacunata rantinayquipaj tucuy clasemanta,
tucuy ima idioma parlajmanta, tucuy
llajtacunamanta, tucuy nacioncunamantawan.
10 Paycunata churarkanqui gobernanancupaj,
Diosninchispaj sacerdotencunata jina
gobernankacutaj cay pachapi.”
11 Chaymanta khawarerkani, uyarerkanitaj achqha angelcunapaj, causachcajcunapaj, machulacunapajpiwan voznincutawan trono muyurejpi. Millón millón angelcuna carkancu. 12 Nerkancutaj alto vozwan:
“¡Wañuchiska Corderoka atiyta, khapaj cayta,
yachayta, callpata, honorta, gloriata,
alabanata jap'ekananpaj jinapuni!”
13 Uyarillarkanitaj janaj pachapi cay pachapi, uqhu pachapi, kochapi ima Diospaj tucuy ruwaskancuna niskancuta:
“¡Tronopi tiyachcajman Corderomanpiwan
alabana, honor, gloria, atiypiwan wiñaypaj
wiñaynintinpaj cachun!”
14 Tawa causachcajcuna contestarkancu: “¡Ajina cachun!” nispa. Iscay chunca tawayoj machulacunataj konkoriycuspa adorarkancu.