HEBREOS
1
Dios parlan
1 Ñaupajka Dios achqha cutita imaymanamanta profetacuna uqhunta abuelonchiscunaman parlamorkan. 2 Cunanka cay p'unchaycunapi Churin uqhunta parlamuwanchis. Payninta cay pachata ruwarkan, paymantaj Dios tucuy imacunata kon herenciata jina. 3 Payka Diospaj sumaj glorioso c'anchaynin, Dios quiquinpaj caynin. Payka atiyniyoj palabranwan tucuy imata sumajta purichin. Juchanchiscunamanta limpiochay pasayta, janaj pachapi tiyaycun Diospaj paña ladonpi.
Diospaj Churin curaj, angelcunamanta nejtenka
4 Diospaj Churenka astawan curaj, angelcunamanta nejtenka. Herenciata jina astawan sinchi importante sutita jap'ekan angelcunamanta nejtenka. 5 Dioska jayc'ajpas ni mayken angelta ninchu:
“Kanka Churiy canqui;
cunan noka Tatayqui cani” nispaka.
Mayken angelmantapas nillantajchu:
“Noka paypaj Tatan casaj,
paytaj nokapaj Churiy canka” nispa.
6 Uj chhicapeka ch'ulla Churinta tucuy cajcunaman ricuchispa, nerkan:
“Diospaj tucuy angelnincuna payta
adorachuncu.”
7 Angelcunamantaka Dios nin:
“Dioska angelnincunata wayrata jina ruwan,
sirvejnincunatataj nina laurayta jina.”
8 Churimantataj nin:
“Oh Dios, gobiernoyqueka wiñaypaj,
gobernanquitaj cabal justiciawan.
9 Sumajcajta munacunqui;
mana allincajta chejninqui.
Chayraycu Dios, Diosniyqui, ajllasunqui.
Cusicuywan junt'achisunqui astawanraj
ujcunamanta nejtenka.”
10 Nillantaj:
“Oh Señor, kan kallariymantapacha
cay pachata ruwarkanqui;
kan quiquiyqui janaj pachata ruwarkanqui.
11 Tucuy cay pachaka tucuconka,
kancajtaj wiñaypaj canqui.
Tucuy cay pachaka p'acha jina mauc'aconka.
12 ¡P'achata jina suc'anqui,
p'acha mudacoj jina cambianqui!
Kancajtaj caskallanpuni canqui;
causayniyqueka mana tucuchaconkachu
ni jayc'ajpas.”
13 Dios jayc'ajpas ninchu mayken angelnincunatapas:
“Paña ladoypi tiyacuy,
enemigoyquicunata atipaspa
chaquiyquiman churanaycama” nispaka.
14 Tucuy angelcunaka espíritu cancu, Diosta sirvejcuna; salvación herenciata jap'ekajcunata yanapanancupaj cachaska cancu.